Afta dat,
Jesus gaan fahn plies tu plies iina Galilee lan.
Ihn neva waahn go chruu Judea,
bikaaz di Jewish liida dem roun dehso wende luk fi wan chaans fi kil im.
Now dah wehn niely taim fi di Jewish selibrieshan weh niem di Buut Selibrieshan.
So,
Jesus breda dem tel im,
“Lef fahn yah ahn go dah Judea,
bwai,
so yo falowa dem kyan si aal di mirakl dem weh yu deh du;
bikaaz nonbady no du notn iina siikrit,
if dehn waahn pipl fi nuo dem dah huu.
Sins yu deh du demde tingz,
den shuo yoself tu evrybady no.”
Yu si,
nat iivn Jesus uon breda dem wehn biliiv iina im.
Jesus ansa dem seh,
“Nuo sah,
dah no taim fi Ah go yet,
bot unu kyan go enytaim,
bikaaz wen unu go,
ih no gwain mek non difrens ataal.
Di pipl iina disya worl no gat non riizn fi hiet unu,
bot dehn hiet mii,
bikaaz Ah kom rait out ahn tel dem bout aal di rang tingz weh dehn deh du.
Unu go hed ahn go dah di selibrieshan.
Ah no gwain rait now,
bikaaz mi taim no kom yet.”
Afta Jesus don seh dat,
ihn stie dah Galilee.
Bot som taim lieta,
afta ihn breda dem wehn gaan dah di selibrieshan,
Jesus gaan tu,
bot ihn gaan him wan fi nonbady neva nuo seh dah him.
Now di Jewish liida dem wende luk fi si'im dah di selibrieshan ahn dehn wende aks,
“Dah weh dah man deh?”
Ahn plenty pipl mongs di kroud wende taak bout im tu.
Som seh,
“Ihn dah wan gud man.”
Bot som neks wan seh,
“Nuo man,
aal him deh du dah fuul'op di pipl dem!”
Bot nonbady neva waahn taak tuu haad bout im,
bikaaz dehn wehn fried fi di Jewish liida dem.
Now,
di selibrieshan wende bout haaf wie,
wen Jesus gaan op dah di Templ ahn staat tiich.
Ahn di Jew dem wehn uova sopraiz wen dehn hier im,
ahn dehn seh,
“Dah how kom disya man nuo so moch ahn him neva gaan dah nonbady fi mek dem tiich im?”
Den Jesus ansa dem seh,
“Di tingz weh Ah deh tiich dah no fram mii,
bot dehn kom fram di Wan weh sen mi.
Enybady wilin fi du weh him waahn dem fi du,
gwain nuo weda di tingz dem weh Ah deh tiich dah fahn God or dah mi uon ting.
Dem weh taak bout fi dem uon tingz ongl waahn buos bout dehn uonself.
Bot di man,
weh waahn di Wan weh sen im get di priez,
no gat non faalsnis iina him ataal;
ihn aalwiez tel di chruut.
Dah huu wehn gi unu di Laa?
Dah no Moses?
Bot non a unu no deh du weh ihn seh.
So dah wai unu deh luk fi wan chaans fi kil mi den?”
Den di kroud ansa Jesus seh,
“Yuu mosy gat wan bad spirit!
Dah huu waahn kil yo?”
Jesus ansa dem seh,
“Ah du ongl wan work pahn di Sabat ahn unu deh get aan!
Bot unu work pahn di Sabat tu,
wen unu kom sorkomsaiz unu bwai bieby fi no brok Moses Laa.
(Bot riily dat laa dah neva fahn Moses,
bot ih go wie bak dah unu ansesta dem bifuor him.)
Wel,
wen di die fi sorkomsaiz faal pahn di Sabat,
unu stil go hed ahn sorkomsaiz unu bieby so unu kyan kiip di Laa weh Moses gi unu.
So wai unu beks wid mii,
bikaaz Ah kyuor wan man huol bady pahn di Sabat?
“So unu no fi joj nonbady bai how tingz luk,
bot unu jojment hafy bii fier man!”